તા.૨૯ જુલાઇ ૧૯૭૭ના રોજ ઝુલ્ફીકાર અલી ભુટ્ટોને જેલમાંથી મુક્ત કરવામાં આવ્યા. વિશાળ જનસમૂહે તેમનું સ્વાગત કર્યું. તેઓ લારખાનાના વતની હતા. બહાર આવ્યા બાદ તેમણે પાકિસ્તાનનો વિસ્તૃત પ્રવાસ શરૂ કર્યો. અનેક જનસભાઓ કરવા લાગ્યા. પ્રવચનો કરવા લાગ્યા. તેઓ ફરી રાજનીતિમાં સક્રિય થયા પરંતુ તા. ૩ સપ્ટેમ્બરના રોજ તેમની ફરી ધરપકડ થઇ. તા.૧૩મી સપ્ટેમ્બરે તેમને જામીન પર મુક્ત કરવામાં આવ્યા. જો કે તેમને ડર હતો કે તેમની ફરી ધરપકડ થશે. એ કારણે તેમની પાકિસ્તાન પિપલ્સ પાર્ટીના પ્રમુખ તરીકે તેમણે તેમના પત્ની નુસરતનું નામ જાહેર કર્યું.